答成都侍其純父用其韵
作者：李之儀
朝代：宋

paragraphs: 鹿頭關下花深處，竹馬曾尋綵衣路。
雖知梨栗是生涯，人道風煙如鄠杜。
四十年來若斷橋，問津無計冷瀟瀟。
一聞此語心先醉，似向江邊笋自燒。
羨君材器森諸有，寶带垂腰今一叟。
未說常開壇上旗，且須再遣雲中守。
從來別駕不謀身，欲作蛾眉會裏人。
本是文殊親接引，定應見處必逢君。